Κ.Α.Ο. Χαλκιδικής «Ευρώπη '87»

Ο **Καλαθοσφαιρικός Αθλητικός Όμιλος Χαλκιδικής «Ευρώπη '87»**, γνωστός και απλά με την σύντμηση **Κ.Α.Ο.Χ.**, είναι ελληνικό αθλητικό σωματείο που δραστηριοποιείται με έδρα τα Νέα Μουδανιά, οικισμό στη Χαλκιδική. Επίσημο έτος ίδρυσής του είναι το 2019 και οι αθλητές του αγωνίζονται φορώντας εξοπλισμό σκούρου μπλε και κίτρινου χρώματος. Στο ασπιδόμορφο έμβλημά του απεικονίζεται ένας αθλητής, μία μπάλα και ο χάρτης της Χαλκιδικής. Ο σύλλογος καλλιεργεί αποκλειστικά το άθλημα της καλαθοσφαίρισης, διαθέτοντας τμήμα τόσο ενήλικων ανδρών, καθώς και αθλητών νεαρότερων ηλικιακών ομάδων. Αθλητική έδρα των τμημάτων αυτών είναι το Κλειστό Γυμναστήριο του Δημοτικού Αθλητικού Κέντρου Μουδανιών, χωρητικότητας 400 θεατών.

## Ιστορική αναδρομή
### Ίδρυση και φιλοδοξία
Ο σύλλογος δημιουργήθηκε το καλοκαίρι του 2019 από τη συνεργασία σε κάθε επίπεδο τριών ιστορικών καλαθοσφαιρικών ομάδων της Χαλκιδικής: του Παναθλητικού Ομίλου Μουδανιών (ίδρυση 1949), του Αθλητικού Ομίλου Νέας Τρίγλιας (ίδρυση  1986), και του Αθλητικού Συλλόγου Ευρώπη '87 Πευκοχωρίου (ίδρυση 1987).

Κατά την αγωνιστική περίοδο 2018-19 η Ευρώπη '87 Πευκοχωρίου αγωνιζόταν στην Α2 Εθνική Κατηγορία με αμοιβόμενους αθλητές, χωρίς κτιριακή υποδομή και κοινωνική υποστήριξη που να εγγυώνται τη μακροχρόνια βιωσιμότητά της. Στην τελευταία αγωνιστική, μάλιστα, η ομάδα απείχε εθελούσια προκειμένου να μηδενιστεί στον αγώνα, να καταταγεί προτελευταία και να υποβιβαστεί στις αμιγώς ερασιτεχνικές κατηγορίες. Τα Μουδανιά την ίδια χρονιά γνώρισαν τον υποβιβασμό από τις Εθνικές Κατηγορίες στο τοπικό Πρωτάθλημα. Το λογικό συμπέρασμα των ιθυνόντων των τριών ομάδων ήταν, λοιπόν, ότι συγκεντρώνοντας ενωμένες τους γηγενείς αθλητές της Χαλκιδικής θα ενίσχυαν την ανταγωνιστικότητα της περιοχής σε πανελλαδικό επίπεδο.

Οι ακαδημίες της ομάδες στεγάζονται σήμερα τόσο στα Νέα Μουδανιά όσο και στην Κασσάνδρεια και φιλοξενούν νεαρούς αθλητές από το Δήμο Νέας Προποντίδας, το Δήμο Κασσάνδρας και το Δήμο Πολύγυρου. Στο διοικητικό της συμβούλιο υπάρχουν κάτοικοι όλων αυτών των περιοχών και στόχος της ομάδας είναι ιδανικά να αντιπροσωπεύει τη Χαλκιδική στο σύνολό της.

Το έμβλημα και τα χρώματα της ομάδας παραπέμπουν περισσότερο σε εκείνα της παλαιάς Ευρώπης '87 Πευκοχωρίου. Πρόεδρος του διοικητικού συμβουλίου συμφωνήθηκε να παραμείνει ο Πρόεδρος της Ευρώπης, Κώστας Γιαννόπουλος, ενώ προπονητής αντίστοιχα παρέμεινε εκείνος των Μουδανιών, Αλέξανδρος Παναγιωτόπουλος. Ο Π.Ο. Μουδανιών έχει έκτοτε δημιουργήσει νέα ομάδα που «κατεβαίνει» με τα χρώματά του στα τοπικά Πρωταθλήματα Ανδρών της Χαλκιδικής.

### Πρώτα βήματα στην εποχή του COVID-19 (2019-2022)
Ο καινούριος σύλλογος πραγματοποίησε το ντεμπούτο του στο θεσμό του Κυπέλλου Ελλάδος στις 18 Σεπτεμβρίου 2019. Στα πλαίσια της 1ης Αγωνιστικής της Α' Φάσης αντιμετώπισε εκτός έδρας την ομάδα των Φαρσάλων, από την οποία γνώρισε δυσάρεστη ήττα με σκορ 73-44. Συνεπώς αποκλείστηκε από τη συνέχεια της διοργάνωσης. Ο πρώτος αγώνας του Κ.Α.Ο.Χ. στη Β' Εθνική Κατηγορία έλαβε χώρα στις 6 Οκτωβρίου 2019, στον οποίο και γνώρισε εντός έδρας ήττα από τη Δόξα Λευκάδας με σκορ 58-82. Στη διάρκεια της αγωνιστικής περιόδου 2019-20 η ομάδα εμφανίστηκε μη προσαρμοσμένη για το επίπεδο που βρισκόταν (είχε δε και αρκετά νεαρούς παίκτες), με αποτέλεσμα να γίνει «σάκος του μποξ» για τις άλλες ομάδες, π.χ. σε μία αγωνιστική ηττήθηκε με σκορ 111-38 από τον Π.Α.Σ. Γιάννινα. Την πρώτη ιστορικά - και μοναδική της μέσα στη χρονιά - νίκη τη σημείωσε στις 12 Ιανουαρίου 2020, εντός έδρας, απέναντι στον Έσπερο Λαμίας (79-74). Αξιοσημείωτα η αγωνιστική δράση την περίοδο αυτή δεν ολοκληρώθηκε ποτέ ομαλά, λόγω της άφιξης της Πανδημίας του COVID-19 στην Ελλάδα. Η τελευταία αγωνιστική έλαβε χώρα στις αρχές Μαρτίου, οπότε και ο Κ.Α.Ο.Χ. βρισκόταν ουραγός στο βαθμολογικό πίνακα των 16 συλλόγων του Ομίλου Βορρά, με 20 ήττες σε 21 αγώνες. Η Ελληνική Ομοσπονδία Καλαθοσφαίρισης αποφάσισε στα τέλη Μαΐου να επικυρώσει τη βαθμολογική κατάταξη όπως είχε διαμορφωθεί μέχρι το σημείο αυτό. Το καλοκαίρι ανακοινώθηκε πως την επόμενη χρονιά θα γινόταν αναδιοργάνωση των Κατηγοριών προς αντιμετώπιση της κατάστασης, ενώ καμία ομάδα δεν θα υποβιβαζόταν.

Το επόμενο φθινόπωρο, υπό δρακόντεια υγειονομικά μέτρα, αποφασίστηκε η επανεκκίνηση των Πρωταθλημάτων. Ο Κ.Α.Ο.Χ. δεν δήλωσε συμμετοχή στο Κύπελλο Ανδρών, οπότε για εκείνον η περίοδος 2020-21 ξεκίνησε από τα γήπεδα της Β' Εθνικής Κατηγορίας. Η αγωνιστική δράση της περιόδου αυτής δοκιμάστηκε επίσης σκληρά από τον COVID-19, με πολλές διοργανώσεις της Ομοσπονδίας να ξεκινούν μεν αλλά να μην ολοκληρώνονται ποτέ. Το ανδρικό Πρωτάθλημα της Β' Εθνικής ξεκίνησε τον Οκτώβριο για πρώτη φορά με τέσσερις Ομίλους ώστε να διευκολυνθεί η κατάσταση. Ωστόσο η αγωνιστική δράση έπαυσε μετά τη 2η Αγωνιστική στις αρχές Νοεμβρίου και δεν ξεκίνησε ποτέ ξανά. Ο Κ.Α.Ο.Χ. είχε προλάβει να αγωνιστεί σε δύο παιχνίδια και να συλλέξει ισάριθμες ήττες.

Η επιστροφή στην αγωνιστική κανονικότητα συντελέστηκε την επόμενη αγωνιστική περίοδο, 2021-22, οπότε και η ομάδα της Χαλκιδικής πραγματοποίησε νέα προσπάθεια απευθείας στα γήπεδα της Β' Εθνικής Κατηγορίας. Οι πολυάριθμοι σύλλογοι της τελευταίας μοιράστηκαν σε τέσσερις Ομίλους, καθώς διανυόταν ακόμη περίοδος αποκατάστασης. Τον 4ο Όμιλο στον οποίο τοποθετήθηκε ο Κ.Α.Ο.Χ. συγκρότησαν 14 συνολικά σύλλογοι. Η ανταγωνιστικότητά του δεν βελτιώθηκε σε σύγκριση με το πρόσφατο παρελθόν και μόλις ολοκληρώθηκε η Κανονική Περίοδος βρέθηκε στην τελευταία θέση της βαθμολογικής κατάταξης με μόλις μία νίκη σε 26 αγωνιστικές. Συνεπώς, γνώρισε πια τον υποβιβασμό στην αμέσως χαμηλότερη κατηγορία.   

### Ανοδική πορεία (2022-σήμερα)
Το φθινόπωρο του 2022 η διοργάνωση του Κυπέλλου Ελλάδος φιλοξένησε για πρώτη φορά στη σύγχρονη μορφή της ομάδες από τη Γ' Εθνική Κατηγορία, ωστόσο η συμμετοχή ήταν εθελοντική και ο Κ.Α.Ο.Χ. επέλεξε να μην εκμεταλλευτεί τη δυνατότητα συμμετοχής. Σε ό,τι αφορά το Πρωτάθλημα της χρονιάς 2022-23, οι σύλλογοι που συγκρότησαν το δυναμικό της Γ' Εθνικής, μοιράστηκαν σε έξι Ομίλους, ενώ για πρώτη φορά προβλέφθηκαν διαδικασίες Play-offs και Play-outs. Στη διάρκεια της Κανονικής Περιόδου ο Κ.Α.Ο.Χ. αναμετρήθηκε με 10 ανταγωνίστριες ομάδες, ολοκληρώνοντας τις υποχρεώσεις του έχοντας συλλέξει 9 νίκες και 11 ήττες. Συνεπώς τερμάτισε στην 7η θέση του βαθμολογικού πίνακα. Στη διαδικασία των Play-offs ο Κ.Α.Ο.Χ. διασταυρώθηκε με πλεονέκτημα έδρας με την Ελπίδα Αμπελοκήπων που είχε κατάλαβει τη 10η θέση. Οι δύο ομάδες μετέφεραν από μία νίκη και μία ήττα από την Κανονική Περίοδο (63-47 στη Θεσσαλονίκη, 75-65 στα Νέα Μουδανιά) και είχαν σαν στόχο τις τρεις νίκες σύνολο. Στον πρώτο αγώνα ο Κ.Α.Ο.Χ. εκμεταλλεύτηκε την έδρα του και αναδείχθηκε νικητής με σκορ 67-63. Στο δεύτερο αγώνα η Ελπίδα, ωστόσο, ισοφάρισε και πάλι τη σειρά με σκορ 84-77. Στον τρίτο αμφίρροπο αγώνα τελικά χαμογέλασε ο Κ.Α.Ο.Χ. που πήρε οριακά τη νίκη με σκορ 78-77, σπρώχνοντας την ομάδα των Αμπελοκήπων στις τοπικές κατηγορίες. Στην επόμενη και τελευταία Φάση της διοργάνωσης ο σύλλογος της Χαλκιδικής διασταυρώθηκε με τη γειτονική του Γαλάτιστα, που είχε τερματίσει 6η στην Κανονική Περίοδο και κατά συνέπεια είχε το πλεονέκτημα της έδρας. Οι δύο ομάδες μετέφεραν από μία νίκη από την Κανονική Περίοδο (73-69 στον Πολύγυρο, 69-61 στα Νέα Μουδανιά). Στον πρώτο - και εν τέλει καθοριστικό - αγώνα ο Κ.Α.Ο.Χ. κατάφερε να «σπάσει» την έδρα της αντίπαλης ομάδας, με το σκορ να διαμορφώνεται σε 71-73. Στο δεύτερο αγώνα, ο Κ.Α.Ο.Χ. νίκησε και πάλι, αυτή τη φορά με σκορ 70-63, πραγματοποιώντας υπέρβαση και κλείνοντας τη χρονιά έχοντας εξασφαλίσει την παραμονή του (και ουσιαστικά στην 6η θέση).

Την επόμενη χρονιά ο Κ.Α.Ο.Χ. εκ νέου δεν δήλωσε συμμετοχή στο Κύπελλο Ελλάδος, ξεκινώντας τις υποχρεώσεις του απευθείας στο Πρωτάθλημα της Γ' Εθνικής, που πλέον μετονομάστηκε σε National League 2. Τοποθετήθηκε στον 5ο Όμιλο, τον οποίο συγκρότησαν 12 ομάδες. Μεταμορφωμένη η ομάδα σε σχέση με το πρόσφατο παρελθόν, ολοκλήρωσε τις αγωνιστικές υποχρεώσεις για την Κανονική Περίοδο, στην κορυφή του βαθμολογικού πίνακα. Ειδικότερα ηττήθηκε μόλις μια φορά σε 22 αγωνιστικές, συλλέγοντας τρεις νίκες περισσότερες από τον επόμενο, Ιωνικό Ιωνίας. Παραγωγικότεροι σκόρερ της Κανονικής Περιόδου για την ομάδα αναδείχθηκαν οι αθλητές Κώστας Γκιουζελίδης (309) και Απόλλων Δεληγεώργης (294). Ακολούθως ο σύλλογος της Χαλκιδικής προκρίθηκε απευθείας στη Γ' Φάση των Play-offs, όπου διασταυρώθηκε με την Ασπίδα Ξάνθης (4η θέση κατά την Κανονική Περίοδο). Πλεονέκτημα έδρας είχε ο Κ.Α.Ο.Χ., ενώ η σειρά θα ολοκληρωνόταν μόλις η μία από τις δύο ομάδες πετύχαινε δύο νίκες (χωρίς μεταφορά από προηγούμενες φάσεις). Το σωματείο της Χαλκιδικής πήρε δύο διαδοχικά νικηφόρα αποτελέσματα, 78-63 εντός έδρας και 60-74 εκτός έδρας, περνώντας σχετικά εύκολα στην Τελική Φάση. Αντίπαλός του βρέθηκε αυτή τη φορά ο Ιωνικός Ιωνίας (2η θέση κατά την Κανονική Περίοδο). Πλεονέκτημα έδρας είχε ξανά ο Κ.Α.Ο.Χ., ενώ η σειρά θα ολοκληρωνόταν μόλις η μία από τις δύο ομάδες πετύχαινε αυτή τη φορά τρεις νίκες (χωρίς μεταφορά και πάλι). Ο Κ.Α.Ο.Χ. ήταν ξανά κυριαρχικός, πετυχαίνοντας τρεις διαδοχικές νίκες (79-70, 57-65, χχ-χχ), εξασφαλίζοντας τόσο τον τίτλο του Πρωταθλητή στον Όμιλό του, όσο και την άνοδο στη National League 1 (πρώην Β' Εθνική). 

### Περίοδοι σε εθνικές κατηγορίες

## Πρόσωπα



 

## Παραπομπές


## Εξωτερικοί σύνδεσμοι

* Κ.Α.Ο. Χαλκιδικής «Ευρώπη 87'», επίσημος ιστότοπος.
* 
* 
* Κ.Α.Ο. Χαλκιδικής «Ευρώπη 87'», επίσημος λογαριασμός στο YouTube.
* Κ.Α.Ο. Χαλκιδικής «Ευρώπη 87'», επίσημος λογαριασμός στο TikTok.

*
Κατηγορία:Αθλητικοί σύλλογοι Χαλκιδικής
Κατηγορία:Ιδρύσεις αθλητικών συλλόγων το 2019
Κατηγορία:Ελληνικοί σύλλογοι καλαθοσφαίρισης
Κατηγορία:Ιδρύσεις ομάδων καλαθοσφαίρισης το 2019
Κατηγορία:Σωματεία Ε.ΚΑ.Σ.Χ.